Johane 17 | Beibele Inthaneteng | Phetolelo ya Lefase le Lefsa
17 Eitše ge Jesu a boletše dilo tše a emišetša mahlo legodimong,+ a re: “Tate, nako e fihlile; tagafatša morwa wa gago, gore morwa wa gago a go tagafatše,+ 2 e le gore go etša ge o mo neile matla godimo ga batho* bohle,+ a nee bohle bao o mo neilego bona+ bophelo bjo bo sa felego.+ 3 Se se bolela bophelo bjo bo sa felego,+ gore ba tsebe*+ wena Modimo a nnoši wa therešo+ le yo o mo romilego, Jesu Kriste.+ 4 Ke go tagafaditše+ lefaseng ka go phetha modiro wo o nneilego wona gore ke o dire.+ 5 Bjale wena Tate, ntagafatše ke le kgauswi le wena ka letago leo ke bego ke na le lona ke le kgauswi le wena pele lefase le eba gona.+ 6 “Ke utolotše leina la gago bathong bao o nneilego bona go tšwa lefaseng.+ E be e le ba gago, wa nnea bona gomme ba bolokile lentšu la gago. 7 Bjale ba tseba gore dilo tšohle tšeo o nneilego tšona di tšwa go wena; 8 gobane dipolelo tšeo o nneilego tšona ke ba neile tšona,+ le gona ba di amogetše gomme ruri ba tseba gore ke tlile ke le moemedi wa gago,+ e bile ba dumetše gore o nthomile.+ 9 Ke kgopelela bona; ga ke kgopelele lefase,+ eupša ke kgopelela bao o nneilego bona; gobane ke ba gago, 10 gomme dilo ka moka tša ka ke tša gago, tša gago ke tša ka,+ e bile ke tagafaditšwe go bona. 11 “Le gona nna ga ke sa le lefaseng,+ eupša bona ba lefaseng gomme nna ke tla go wena. Tate yo Mokgethwa, ba šireletše+ ka baka la leina la gago leo o nneilego lona, e le gore e be batee go etša ge re le batee.+ 12 Ge ke be ke na le bona, ke be ke fela ke ba šireletša+ ka baka la leina la gago leo o nneilego lona; ke ba bolokile e bile ga go le o tee wa bona yo a ilego a senywa+ ge e se morwa wa tshenyego,+ e le gore lengwalo le phethege.+ 13 Eupša bjale ke tla go wena, le gona ke bolela dilo tše lefaseng, e le gore ba tlale lethabo la ka.+ 14 Ke ba neile lentšu la gago, eupša lefase le ba hloile,+ gobane bona ga se karolo ya lefase go etša ge nna ke se karolo ya lefase.+ 15 “Ga ke go kgopele gore o ba tloše lefaseng, eupša gore o ba šireletše ka baka la yo kgopo.+ 16 Bona ga se karolo ya lefase+ go etša ge nna ke se karolo ya lefase.+ 17 Ba kgethagatše+ ka therešo; lentšu la gago+ ke therešo.+ 18 Go etša ge o nthomile lefaseng, le nna ke ba roma lefaseng.+ 19 Le gona ke ikgethagatša ka baka la bona, gore le bona ba kgethagatšwe+ ka therešo. 20 “Ga ke kgopelele ba feela, eupša ke kgopelela le bao ba dumelago go nna ka lentšu la bona;+ 21 e le gore ka moka e be batee,+ go etša ge wena Tate o le boteeng le nna gomme nna ke le boteeng le wena,+ gore le bona ba be boteeng le rena,+ e le gore lefase le dumele gore o nthomile.+ 22 Le gona ke ba neile letago leo o nneilego lona, e le gore e be batee go etša ge rena re le batee.+ 23 Nna ke be boteeng le bona gomme wena o be boteeng le nna, e le gore ba phethagatšwe e be batee,+ gore lefase le tsebe gore o nthomile le gore o ba ratile go etša ge o nthatile. 24 Tate, ke nyaka gore le bao o nneilego bona ba be le nna moo ke lego gona,+ e le gore ba bone letago la ka leo o nneilego lona, gobane o nthatile pele ga go thewa+ ga lefase.*+ 25 Tate yo a lokilego,+ ruri lefase ga le go tsebe;+ eupša nna ke a go tseba gomme ba ba tseba gore o nthomile.+ 26 Le gona, ke ba tsebišitše leina la gago+ e bile ke tla le tsebatša, e le gore lerato leo o nthatilego ka lona le be go bona gomme nna ke be boteeng le bona.”+
^ Goba, “ba ithute.” Lediri la Segerika leo le dirišitšwego mo le šupa mogato wo o tšwelago pele.